### Beslutninger

Forslaget blev på byrådsmødet den 21. juni 2023 henvist til Magistraten med henblik på at indgå i budgetdrøftelserne for 2024.

###

BUDGETFORSLAG FRA SF

Skolernes og daginstitutioners budgetter skal løftes for at kunne følge udgifterne til børn med særlige behov

I [adresse] har vi over de seneste år oplevet en betydelig stigning i antallet af børn, der mistrives og som får behov for et specialundervisningstilbud og specialdagtilbud. Det er en udvikling, som er skidt for børnene og familierne og som giver økonomiske såvel som lokalemæssige udfordringer samt presser medarbejders arbejdsvilkår.

Som følge af den øgede efterspørgsel på specialundervisningstilbud og specialdagtilbud er skolerne og institutionerne nødsaget til at prioritere øgede ressourcer til specialundervisningsområdet og til specialiserede indsatser, hvilket alt andet lige betyder færre ressourcer til almenområdet. Det hæmmer mulighederne for at styrke de lokale, forebyggende og inkluderende indsatser, som Børn og Unge ellers med Bredere Børnefællesskaber forsøger at styrke.

Ved Budgetforliget for 2023-2026 blev der afsat 12,5 mio. kr. i 2023 til skolernes arbejde med Bredere Børnefællesskaber, hvilket stiger til 30 mio. kr. i 2024 og frem. Indsatserne under Bredere Børnefællesskaber har derfor endnu ikke haft en chance for at virke forebyggende. Derfor vil man forventeligt se en stigning i segregeringsandelen i år og det kommende år, alt andet lige, indtil effekterne af indsatserne viser sig. Tilførslen af midler til skolerne i arbejdet med lokale indsatser, bliver imidlertid udfordret af en stigende efterspørgsel generelt på specialområdet, fordi områdets samlede budget ikke kan følge med udviklingen i udgifterne.

Den stigende efterspørgsel efter specialundervisningstilbud og specialindsatser påvirker skolernes og dagtilbuddenes økonomi på flere måder. For det første betyder stigende udgifter til specialklasser og specialskoler, at skolernes midler til at betale for specialklassepladser, for at skabe økonomisk balance på området, reduceres. For det andet stiger hver enkelt skoles ”egenbetaling” for specialklassepladser som følge af, at flere og flere børn og unge visiteres til specialundervisning. Og det har i flere år betydet, at skolerne står tilbage med voksende udgifter, hvor de er nødsagede til at prioritere midlerne fra andre delbudgetter i skolernes økonomi. Konkret har det i 2022 betydet, at skolerne manglede 41 mio. kr., som dermed tages fra midler oprindeligt afsat til andre formål på skolen. Også i daginstitutionerne bruges der flere og flere ressourcer på f.eks. børn med støttetimer og på specialiserede indsatser.

De voksende udgifter er dermed med til at udhule intentionerne med Bredere Børnefællesskaber i forhold til, at skolerne og dagtilbuddene skal arbejde mere koordineret, med tidligere og forebyggende indsatser for, at flere børn og unge kan trives lokalt og dermed, at færre segregeres til specialundervisning. Derfor foreslår vi at der tilføres midler til skolerne, for derved at styrke skolernes handlemuligheder inden for almenområdet, og øge mulighederne for at sætte forebyggende indsatser i gang før børnene får udfordringer.

Skolerne er ligeledes udfordret på lokalekapaciteten, som følge af det stigende antal børn og unge i specialundervisningstilbud. På [adresse], som kommer til at danne ramme for Stensagerskolen, vil den fulde skolekapacitet allerede være udnyttet ved indflytning. Og ifølge specialprognosen fra 2022 kommer specialskolerne tilsammen til at mangle kapacitet til ca. 110 elever i 2026. Derfor er der behov for at udvide kapaciteten så kommunen også fremadrettet kan rumme børn og unge, der har behov for en særlig tilrettelagt indsats.

I 2023 forventes skolernes egenfinansiering at stige til ca. 71 mio. kr., hvis udviklingen på området alt andet lige fortsætter. Hvis det er tilfældet, vil det betyde næsten en fordobling af de midler, som skolerne skal finde andetsteds fra, primært almenområdet og de forebyggende indsatser. I 2024 forventes skolernes egenfinansiering at stige med yderligere 14 mio. kr. til ca. 84 mio. kr., idet antallet af elever i specialundervisning fortsat forventes at stige. Den samme udvikling ses på 0-6 års området.

Derfor foreslår vi at skolerne og dagtilbuddene i [adresse] tilføres et markant budgetløft så det er muligt at gennemføre en:

1. Styrkelse af Bredere Børnefællesskaber til koordinerede, forebyggende og tidlige indsatser gennem kompensation for stigende udgifter til specialundervisning

2. Anlægskapacitet til byens specialklasser og specialskoler

[adresse]: Det tidligere fremsendte forslag om et mindre løft af kommuneskatten alternativt råderum som følge af aftalen om kommunernes økonomi mellem staten og KL.

Stillet af Alma Kristoffersen, Sabine Søndergaard, Henrik Nissen, Zelma Friis og Kenneth Laursen.